<classify> WATANZANIA wametakiwa kujitokeza kwa wingi kutembelea maonesho ya Wiki ya Viwanda ya Jumuiya ya Maendeleo Kusini mwa Afrika SADC, kujifunza zaidi ubunifu wa nchi nyingine. Maonesho hayo ya nne tangu kuanza, yatafanyika kuanzia Agosti 5 hadi 8 katika maeneo matatu ambayo ni Kituo cha Kimataifa cha Julius Nyerere JNICC, viwanja vya Karimjee na Gymkhana, jijini Dar es Salaam. Taarifa iliyotolewa na Wizara ya Viwanda na Biashara juzi ilieleza kuwa hakuna kiingilio katika maonesho hayo, hivyo kila mwananchi anaruhusiwa kufika na kujionea ubunifu wa viwanda na kujiongezea ujuzi zaidi.Wananchi mnakaribishwa kujionea fursa za biashara na uwekezaji zilizopo katika nchi 16 wanachama wa SADC, ilieleza taarifa hiyo iliyotolewa na Ofisa Habari wa wizara hiyo, Jesse Chonde. Mapema wiki hii, Katibu Mkuu Kiongozi, John Kijazi aliwasisitiza wananchi kuhakikisha wanatumia maonesho hayo na mkutano wote wa SADC kiuchumi kwani ni fursa pekee kwao na taifa. Aliwataka wenye hoteli, vyombo vya usafiri, wanaopika vyakula na wafanya baishara wengine kuona fursa hiyo na kuitumia si tu katika mkutano huo, bali kwa mwaka mzima ambao Tanzania inakuwa mwenyekiti chini ya Rais John Magufuli. Kijazi aliyasema hayo alipotembelea JNICC kujionea maandalizi yalikofikia. Alionesha kuridhishwa na maandalizi hayo na kuitaka kamati kuhakikisha inakamilisha mambo madogo yaliobaki, wiki hii. Wiki ya Viwanda inaadhimishwa kwa mwaka wa nne sasa na inatanguliwa na mkutano wa wataalamu na mawaziri wa SADC na baadaye mkutano wa wakuu wa nchi na serikali zote 16 za jumuiya hiyo utakaofanyika Agosti 17 na 18. Mkutano huo ni wa 39 kufanyika tangu SADC ianzishwe mwaka 1992.  <topic>: KITAIFA 